**Έκθεση της Κοινοβουλευτικής Επιτροπής Παιδείας και Πολιτισμού**

**για το νομοσχέδιο «Ο περί Προϋπολογισμού του Ανοικτού**

**Πανεπιστημίου Κύπρου του 2022 Νόμος του 2022»**

**Παρόντες:**

 Παύλος Μυλωνάς, πρόεδρος Αντρέας Καυκαλιάς

 Χρύσανθος Σαββίδης Χρίστος Χριστόφιας

 Μάριος Μαυρίδης Ανδρέας Αποστόλου

 Πρόδρομος Αλαμπρίτης Αλέκος Τρυφωνίδης

 Χρίστος Χριστοφίδης Ανδρέας Θεμιστοκλέους

 Η Κοινοβουλευτική Επιτροπή Παιδείας και Πολιτισμού εξέτασε το πιο πάνω νομοσχέδιο σε δύο συνεδρίες της, που πραγματοποιήθηκαν στις 26 Ιανουαρίου και στις 2 Φεβρουαρίου 2022. Στην πρώτη συνεδρία κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Παιδείας, Πολιτισμού, Αθλητισμού και Νεολαίας, του Υπουργείου Οικονομικών, του Τμήματος Δημόσιας Διοίκησης και Προσωπικού του ίδιου υπουργείου, της Ελεγκτικής Υπηρεσίας και του Ανοικτού Πανεπιστημίου Κύπρου.

 Σημειώνεται ότι στο στάδιο της εξέτασης του νομοσχεδίου παρευρέθηκε επίσης το μέλος της επιτροπής κ. Γιώργος Κάρουλλας.

 Σκοπός του νομοσχεδίου είναι η κατά νόμο έγκριση του προϋπολογισμού του Ανοικτού Πανεπιστημίου Κύπρου για το έτος 2022.

 Ο προϋπολογισμός του Ανοικτού Πανεπιστημίου Κύπρου για το έτος 2022 είναι ισοσκελισμένος και προβλέπει δαπάνες ύψους €13.510.000 και έσοδα του ίδιου ύψους.

 Οι προϋπολογιζόμενες δαπάνες του Ανοικτού Πανεπιστημίου Κύπρου για το έτος 2022 αφορούν κυρίως τα ακόλουθα:

1. Τρέχουσες δαπάνες (€8.078.225).

2. Λειτουργικές δαπάνες (€1.389.510).

3. Διαχειριστικά έξοδα (€1.682.000).

4. Κεφαλαιουχικές δαπάνες (€1.555.010).

5. Δαπάνες στέγασης (€20).

6. Μη προβλεπόμενες δαπάνες και αποθεματικό (€805.235).

 Τα προϋπολογιζόμενα έσοδα του Ανοικτού Πανεπιστημίου Κύπρου για το έτος 2022 αφορούν κυρίως τα ακόλουθα:

1. Γενική κρατική χορηγία (€10.000.000).

2. Δίδακτρα και διαχειριστική χρέωση (€2.704.765).

3. Διάφορες εισπράξεις (€805.235).

 Ειδικότερα, σύμφωνα με την εισηγητική έκθεση που συνοδεύει το νομοσχέδιο, ο υπό συζήτηση προϋπολογισμός καταρτίστηκε ύστερα από διαβούλευση που πραγματοποιήθηκε μεταξύ του Υπουργείου Παιδείας, Πολιτισμού, Αθλητισμού και Νεολαίας, του Ανοικτού Πανεπιστημίου Κύπρου, του Υπουργείου Οικονομικών και του Τμήματος Δημόσιας Διοίκησης και Προσωπικού επί τη βάσει της παρούσας δημοσιονομικής κατάστασης του κράτους, των προτεραιοτήτων του πανεπιστημίου, καθώς και των ειλημμένων υποχρεώσεών του για την ομαλή λειτουργία και τη σταδιακή και απρόσκοπτη ανάπτυξή του, όπως αυτή έχει προγραμματιστεί.

 Με βάση επίσης τα στοιχεία που κατατέθηκαν ενώπιον της επιτροπής το Υπουργείο Οικονομικών με επιστολές του, ημερομηνίας 31ης Αυγούστου 2021 και 17 Σεπτεμβρίου 2021, συμφώνησε με την προώθηση του προϋπολογισμού, υπό την προϋπόθεση ενσωμάτωσης σε αυτόν συγκεκριμένων παρατηρήσεων που υπέβαλε τόσο το Υπουργείο Οικονομικών όσο και το Τμήμα Δημόσιας Διοίκησης και Προσωπικού. Σημειώνεται ότι οι πιο πάνω παρατηρήσεις οι οποίες ενσωματώθηκαν στον προϋπολογισμό αφορούσαν μεταξύ άλλων τη μείωση χορηγίας για τα έτη 2023 και 2024 στα €10 εκατομ. ανά έτος, έτσι ώστε να παραμείνει στο ίδιο επίπεδο της πρόνοιας για το έτος 2022, την αναπροσαρμογή των εσόδων και δαπανών για τον ισοσκελισμό του προϋπολογισμού για τα έτη 2023 και 2024, καθώς και τις επιμέρους εισηγήσεις που υπέβαλε το Τμήμα Δημόσιας Διοίκησης και Προσωπικού.

 Στο πλαίσιο της συζήτησης του προϋπολογισμού ενώπιον της επιτροπής, ο πρύτανης του Ανοικτού Πανεπιστημίου Κύπρου, αφού επισήμανε την περιορισμένη αύξηση κονδυλίων ένεκα της πανδημίας COVID-19, τόνισε τη διαχρονική απουσία αναπτυξιακού χαρακτήρα από τον προϋπολογισμό του πανεπιστημίου και ειδικότερα του κτιριολογικού σχεδιασμού του. Επιπροσθέτως, υπογράμμισε πως στόχος του πανεπιστημίου είναι η προσέλκυση φοιτητών μέσα από την ετοιμασία νέων προγραμμάτων σπουδών και η δυναμική είσοδός τους στην αγορά εργασίας. Περαιτέρω, αφού επισήμανε την ανάγκη ετοιμασίας στρατηγικού σχεδιασμού ανάπτυξης με χρονικό ορίζοντα το 2024, ο οποίος θα πρέπει να εστιάζει στα κερδοφόρα μεταπτυχιακά προγράμματα, τόνισε τον επιτελικό ρόλο του πανεπιστημίου όσον αφορά την παροχή της εξ αποστάσεως εκπαίδευσης με γνώμονα το δημόσιο συμφέρον και τη στήριξη της δημόσιας τριτοβάθμιας εκπαίδευσης λόγω του ολοένα αυξανόμενου ανταγωνισμού. Στο πλαίσιο επίσης της συζήτησης του προϋπολογισμού η επιτροπή ζήτησε πρόσθετα στοιχεία και επεξηγήσεις και υπέβαλε ερωτήματα προς τους αρμοδίους σε σχέση με τις πρόνοιές του.

 Ειδικότερα, τα ερωτήματα αυτά αφορούσαν μεταξύ άλλων το κόστος στέγασης του πανεπιστημίου, τα καινούρια προγράμματά του, τη μισθοδοσία του προσωπικού, την αγορά και χρήση μηχανοκίνητων οχημάτων, το πλάνο διεθνοποίησης του πανεπιστημίου, την ηλεκτρονική πλατφόρμα μέσω της οποίας παρέχεται η εξ αποστάσεως εκπαίδευση, το μειωμένο ενδιαφέρον για τα προγράμματα του πανεπιστημίου, τις εγγραφές και αποφοιτήσεις φοιτητών, καθώς και τον σχεδιασμό προσέλκυσης νέων φοιτητών.

 Σημειώνεται ότι ο Πρύτανης του Ανοικτού Πανεπιστημίου Κύπρου με επιστολή του, ημερομηνίας 27 Ιανουαρίου 2022, απέστειλε στην επιτροπή στοιχεία σε σχέση με τα υποβληθέντα ερωτήματα.

 Σημειώνεται περαιτέρω ότι σε κατοπινό στάδιο της συζήτησης του προϋπολογισμού το Ανοικτό Πανεπιστήμιο απέστειλε στην επιτροπή διορθωμένο κείμενο του νομοσχεδίου, το οποίο υιοθετήθηκε από την επιτροπή και στο οποίο περιλαμβάνεται βελτιωμένη διατύπωση του άρθρου 7 σε σχέση με την απαγόρευση πλήρωσης κενών θέσεων, ώστε η εν λόγω πρόνοια να συνάδει με αντίστοιχη πρόνοια που περιλαμβάνεται στον κρατικό προϋπολογισμό του 2022.

 Με βάση τα πιο πάνω, η Κοινοβουλευτική Επιτροπή Παιδείας και Πολιτισμού, αφού διεξήλθε τις επιμέρους πρόνοιες του προϋπολογισμού και έλαβε υπόψη όλα όσα τέθηκαν ενώπιόν της, εισηγείται στη Βουλή κατά πλειοψηφία των μελών της βουλευτών της κοινοβουλευτικής ομάδας του Δημοκρατικού Συναγερμού, των μελών της βουλευτών της κοινοβουλευτικής ομάδας ΑΚΕΛ-Αριστερά-Νέες Δυνάμεις και του μέλους της βουλευτή του Κινήματος Σοσιαλδημοκρατών ΕΔΕΚ την ψήφιση του νομοσχεδίου σε νόμο, όπως αυτό διαμορφώθηκε σύμφωνα με τα πιο πάνω, για την κατά νόμο έγκριση του προϋπολογισμού.

 Ο πρόεδρος και το μέλος της επιτροπής βουλευτές της κοινοβουλευτικής ομάδας του Δημοκρατικού Κόμματος, το μέλος της βουλευτής της Δημοκρατικής Παράταξης και το ανεξάρτητο μέλος της Ανδρέας Θεμιστοκλέους επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του στην ολομέλεια του σώματος.

8 Φεβρουαρίου 2022

ΚΣ/ΑΠ/ΜΙ

Αρ. Φακ.: 23.01.063.012-2022